Национална гимназия за древни езици и култури
Националната гимназия за древни езици и култури „Св. Константин-Кирил Философ“ (съкратено НГДЕК) е национална българска класическа гимназия, открита на 10 октомври 1977 г. в София от Комитета за култура благодарение на застъпничеството на покойните вече Людмила Живкова и проф. Александър Фол.

Пръв неин директор е Гергина Тончева (от 10 октомври 1977 г. до 8 ноември 2010 г.). След пенсионирането ѝ на 8 ноември 2010 г. Министерството на културата назначава за директор Силвия Бакърджиева, дотогавашна преподавателка по старогръцки език и помощник-директорка по учебната дейност в гимназията. След излизането ѝ в майчинство през 2012 г. на нейно място е назначена Мариела Папазова, дотогавашен преподавател по история. От 2015 г. тя е избрана за постоянен директор.

Обучение 
Гимназията има статут на лицей към Софийския университет „Св. Климент Охридски“ с решение на Академичния съвет на СУ от 7 декември 1994 г.

В гимназията се изучават разширено древните езици латински, старогръцки и старобългарски език, литература, история, история на културата и философия, а така също съвременни езици, като: френски, немски, английски, новогръцки, руски, испански и италиански.

Курсът на обучение е 5-годишен от 8. до 12. клас и протича в 2 степени – гимназиална и лицейна. Първата степен (от 8. до 10. клас) включва обучение по хуманитарни и общообразователни дисциплини със засилено изучаване на езици – древни и съвременни.

Във втората степен (11. и 12. клас) се изучават само специални и профилиращи дисциплини. Възможните профили за избор от учениците са „Латинистика“ с латински и италиански език; „Грецистика“ със старогръцки и новогръцки език; „Западен език“ (избор между френски, немски и английски); „Българистика“ (български език и литература); „Старобългаристика“ със старобългарски и руски език; „Природни науки“ (физика, химия и биология); „Философия и културология“ и „История и цивилизация“.

В гимназията се провеждат и много извънкласни дейности. Училищните хорове (мъжки и девически), създадени и ръководени дълги години от Людмила Добринова, всяка година са канени да изнасят концерти на престижни фестивали в страната и чужбина. Дейността на проф. Добринова продължава и развива учителят по музика Даниел Иванов. При достатъчно желаещи ученици след часовете се изнасят беседи върху теми, изучавани в гимназията. Често в гимназията гостуват някогашни нейни възпитаници или други известни личности, които също изнасят лекции.

Списък на известните личности, преподавали в НГДЕК 
 Богдан Богданов (класически филолог)
 Георги Ангелов (филолог, учител по френски)
 Георги Каприев (философ)
 Гергина Тончева (българист)
 Здравко Попов (философ)
 Искра Баева (историк)
 Кирил Мерджански (историк)
 Людмила Добринова (музикален педагог)
 Огнян Радев (класически филолог)
 Петър Ангелов (историк)
 Пламен Митев (историк)
 Христо Матанов (историк)
 Христо Тодоров (философ)

Известни випускници 
 Алек Попов (писател)
 Александър Воронов (актьор)
 Анастас Герджиков (бивш заместник-министър на образованието, университетски професор по латински език и настоящ ректор на Софийския университет)
 Андрей Захариев (телевизионен водещ, философ)
 Арман Бабикян (журналист, политически ПР)
 Атанас Семов (юрист, подпредседател на 41-вото Народното събрание)
 Борис Грозданов (философ)
 Борис Мисирков (фотограф)
 Ваня Добрева (заместник-министър на образованието и науката)
 Гадар Хачикян (политик)
 Георги Къркеланов (актьор)
 Георги Тенев (писател)
 Георги Стайков (актьор)
 Деница Такева (египтолог)
 Добрина Чешмеджиева (водеща)
 Емануел Мутафов (директор на Института за изследване на изкуствата, БАН)
 Ивайло „Нойзи“ Цветков (журналист)
 Иван Драгоев (философ)
 Иван Радоев (актьор)
 Иво Сиромахов (сценарист)
 Ицо Хазарта, псевдоним на Христо Петров (рап изпълнител и политик)
 Йонко Христов (юрист)
 Йордан Ефтимов (литературен критик)
 Кирил Вълчев (адвокат, водещ на „Седмицата“ на Дарик радио, генерален директор на БТА)
 Корнелия Нинова (политик)
 Миа Сантова (ТВ водеща)
 Милена Минкова (сред десетимата в света, владеещи говорим латински език)
 Михаил Билалов (актьор)
 Николай Дойнов (поет, председател на Съюза на народните читалища)
 Огнян Златев ( ръководител на Представителството на ЕК в България)
 Петър Волгин (радиоводещ)
 Петър Николов-Зиков (политолог, политик)
 Росен Петров (сценарист)
 Самуел Финци (актьор)
 Спас Кьосев (телевизионен водещ)
 Страхил Каваленов (католически епископ)
 Теодора Духовникова (актриса)
 Тодор Барболов (юрист и политик)
 Тошко Йорданов (сценарист и политик)
 Явор Гърдев (режисьор)

Външни препратки 
 Сайт на НГДЕК
 NGDEK.alle.bg: сайт на НГДЕК, поддържан до 2015
 NGDEK.ludost.net: Форум, поддържан до 2013
 Diagnosisclassicus.wordpress.com: Вестник, поддържан до 2015
 Блог на Ученическото благотворително дружество към НГДЕК, поддържан през 2009 – 2011

Софийски университет
Средни лицеи в България
Гимназии в София
Основани в България през 1977 година